title: "Fraschesch\u00f6rk"
text: "J\u00fc Fraschesch\u00f6rk (San Michele dei Frisoni unti San Michele in Sassia unti Santi Michele e Magno, tj\u00fcsch: Friesenkirche) as en sch\u00f6rk \u00f6nj Room.\n\nL\u00e5\u00e5ge \nJ\u00fc sch\u00f6rk stoont bai e jarn foon da stroote Largo degli Alicorni \u00e4n Via del S. Uffizio, lik ouerfor di P\u00e4tjerspl\u00e5s, lik bai Fatikaanst\u00e4\u00e4, weerfoon j\u00fc en \u00e4kst\u00e4ritori\u00e5\u00e5l soone as.\nHuum fint d\u00e5t d\u00f6\u00f6r aw e grut stroot Borgo Santo Spirito 21/41 j\u00fc treep aptugungen, d\u00f6\u00f6r d\u00e5t lees \u00e4n dan leefts ouf.\n \nJ\u00fc Fraschesch\u00f6rk as b\u00e4ged iinj \u00e5\u00e5n foon da r\u00f6\u00f6mische b\u00e4rje, di Janiculus, di gr\u00e4nset an di P\u00e4tjerspl\u00e5s. Tunk har l\u00e5\u00e5ge as j\u00fc bew\u00e5\u00e5rd blaawen \u00e5s \u00f6nj d\u00e5t 16. iirhunert \u00e5le b\u00e4ge da uner bai di b\u00e4rj st\u00f6\u00f6n, oufbr\u00e5\u00e5gen w\u00f6rden for di b\u00e4g foon e P\u00e4tjerssch\u00f6rk. Aw gr\u00fcn foon har iinjsistordi histoorisch wjart as j\u00fc sch\u00f6rk 1990 foon e UNESCO tuf\u00e4iged tu j\u00fc liste foon d\u00e5t wr\u00e5\u00e5l\u00e5rw.\n\nHistoori \nWeer n\u00fc j\u00fc sch\u00f6rk foon da Frasche stoont, booged tweelwenhunert iirnge sunt ju frasch kolooni. Arken, di \u00fct \u00fc\u00fcsen geegend eefter Room k\u00f6m, leet ham deer dil. Deer w\u00f6rd en m\u00f6\u00f6r trinam b\u00e4ged \u00e4n sunt j\u00fc tid j\u00e4if d\u00e5t \u00f6nj Room j\u00fc Schola foon da Frasche. Uk oudere f\u00f6ljke h\u00e4in suk gebiite.\n\nFoon j\u00fc origin\u00e4l latj sch\u00f6rk j\u00fc tu j\u00fc kolooni hiird, as nuch ninte wif\u00fcnen. J\u00fc schal foon krichsgew\u00e5lt tuninte m\u00e5\u00e5ged w\u00f6rden weese. We waase, d\u00e5t j\u00fc deer wus \u00e4n d\u00e5t j\u00fc en patroon h\u00e4i: Michael, di \u00e4rts\u00e4ngel di Room iinjsen foon di p\u00e4st befried heet. L\u00e5\u00e5ser f\u00fcng j\u00fc en tweede patroon haanetu: S\u00e4nt Magnus, en hilie biskup, di heer tuf\u00e4li l\u00f6njede, fiiwhunert iirnge eefter san d\u00fc\u00fcdj. Fiir\u00e5ltu iiwri Frasche h\u00e4in n\u00e4mlik sin relikwiie ma eefter Fraschl\u00f6nj naame w\u00e4ljt, ouers deer as en schoos for str\u00e4\u00e4gen w\u00f6rden \u00e4n da relikwiie bliifen \u00f6nj Room, \u00f6nj e sch\u00f6rk, j\u00fc sunt j\u00fc tid en d\u00f6\u00f6welte noome f\u00fcng: Sch\u00f6rk foon Michael \u00e4n Magnus.  \n\nDan as 1141 j\u00fc nai sch\u00f6rk b\u00e4ged w\u00f6rden: gruter \u00e4n smuker \u00e5s j\u00fc jarst sch\u00f6rk w\u00e4\u00e4n heewe m\u00f6tj. D\u00e5t wus en romaanisch b\u00e4g, ma \u00fc\u00fclje pilere \u00e4n en smuke campanile (klookt\u00e5rn). Di klookt\u00e5rn koon huum nuch \u00e5ltens bekiike, ouers j\u00fc sch\u00f6rk schucht n\u00fc hiilj ouers \u00fct \u00e5s wan j\u00fc b\u00e4ged w\u00f6rd. Foon 1756-59 w\u00f6rd j\u00fc sch\u00f6rk tu en triischaawige pilerbasylika ameb\u00e4ged \u00e4n \u00f6nj d\u00e5t n\u00fc\u00fcgent\u00e4inst iirhunert w\u00f6rd d\u00e4t bane\u00f6nj uk nuch s\u00fc \u00f6njgripend \u00e4nred, d\u00e5t bloot latje \u00e4nkelth\u00e4ide d\u00e5t \u00e5ler nuch apwise. \u00d6nj d\u00e5t leefte sideschap fant huum d\u00e5t greeft foon di m\u00e5\u00e5ler Anton Raphael Mengs.\n\nJ\u00fc Fraschesch\u00f6rk as sunt 1990 j\u00fc \u00f6fentlik sch\u00f6rk foon da hol\u00f6njsche \u00e4n weestfrasche katoulsche \u00f6nj Room. Frasche \u00e5\u00e5stlik foon j\u00fc Ems schan deer iirtids uk haanet\u00e4\u00e4gen weese (H. Reimers, 'San Michele, die Friesenkirche in Rom,' De Vrije Fries 21 (1913) 71-78). Deeraw wist uk haane, d\u00e5t j\u00fc for en was tid \u00f6nj d\u00e5t madel\u00e5ler di noome h\u00e4i foon San Michele in Sassia, d\u00e5t as S\u00e4nt Michael \u00f6nj Saksen.\n\nInm\u00f6\u00f6rde stiine \nDi Weestfrasche Loadewyk Damsma heet for j\u00fc sch\u00f6rk \u00f6nj 17 iirnge 2700 madel\u00e5lerlike stiine soomled \u00fct sch\u00f6rke foon \u00e5le Frasche l\u00f6nje. Da w\u00f6rden 2002 \u00f6nj en m\u00f6\u00f6r \u00f6nj e Fraschesch\u00f6rk inm\u00f6\u00f6rd. \u00dct \nNordfraschl\u00f6nj san stiine deerbai foon Nieblum, S\u00fcderende, Wyk, Keitum \u00e4n Morsum (aw Tj\u00fcsch listed).\n\nFerbininge \nhttp://www.friezenkerk.nl/friezenkerk/index.php\n\nhttp://www.omropfryslan.nl/Mear_Nijs_7372.aspx\n\nhttp://web.comhem.se/~u13117202/ssmichemagno.htm\n\nhttp://gutenberg.spiegel.de/gregorov/wanderit/wand241.htm\n\nSch\u00f6rk\nSch\u00f6rk\nFrasch"